钦定古今图书集成/明伦汇编/氏族典/第130卷 > 陈于王
## 钦定古今图书集成/明伦汇编/氏族典/第130卷 > 陈于王

按《明外史陈于王传》：“于王，字丹衷，吴县人。世为苏州
卫千户。既袭职，两举武乡试，授奇兵营守备。以捕获
海盗功，授都司佥事，守崇明蛇山。盗王一爵等乱海
滨，于王率战舰击之羊山，持刀跃入其舟，生擒一爵，
歼其党殆尽。上官交荐，遂知名。天启初，经略熊廷弼
用为标下参将。代者至，饮于王酒，暴卒。其子诉于王”，
毒杀之，逮系久不释。崇祯二年，京师有警，巡抚曹文
衡贳其罪，署前锋游击，将兵勤王。既至，兵事已解，遂
南还。久之，巡抚张国维用为中军守备。九年，贼入江
北，国维遣于王守六合，守备蒋若来守江浦。若来与
于王犄角捍贼，二邑赖以全。后犯宿松，于王弟国计
偕指挥包文达等往救，文达败殁，于王，骤马入，拔其
弟而出。十年正月，贼分犯江浦、六合及安庆。国维遣
部将张载赓等援安庆，而以新募兵二千令副将程龙及于王若来分戍二邑。已而贼不至，国维议赴安
庆城太湖，乃提龙等三将兵西上。三月，贼犯太湖，副
将潘可大、龙等将兵夹击之，贼败去。监军史可法欲
退扼要害，诸将不从，掘堑守二十四日。罗汝才、刘国
能等七营数万众齐至，围数重，诸将突击，颇有杀伤。
会天雨甲重，不得出。明日，贼四面入，可大战死，龙引
火自焚死。于王手执大刀，左右杀贼，伤重力竭，北面
叩头自刎死。同死者，武举詹兆鹏、陆王猷、莫是骅、唐
世龙及千户王定远、百户王弘猷。事闻，赠于王昭勇
将军、指挥使、世袭千户。馀赠荫有差